ยก‘ทองตู้แดง’เข้าตลาดหุ้น
บัวหลวงตัดหน้าออกอีทีเอฟซื้อทองแท่งอิงราคาเยาวราช
11 ส.ค. 2554

บัวหลวงตัดหน้าออกอีทีเอฟซื้อทองแท่งอิงราคาเยาวราช
บลจ.บัวหลวง ชิงตัดหน้าเปิดตัวกองทุนอีทีเอฟทองคำในประเทศ จับทองเยาวราชเข้าตลาดหุ้น แนะรอซื้อหลังสหรัฐมีแนวทางแก้ปัญหาเศรษฐกิจ
เมื่อวันที่ 27 ก.ค. บริษัทหลัก ทรัพย์จัดการกองทุนกองทุนรวม (บลจ.) บัวหลวง เปิดตัวกองทุนเปิดบัวหลวงเชโกลด์อีทีเอฟ (BCHAY) ซึ่งเป็นกองทุนรวมอีทีเอฟทองคำ ที่ลงทุนทองคำแท่งในประเทศโดยตรง และสามารถซื้อขายหน่วยลงทุนผ่านตลาดหลักทรัพย์ โดยขณะนี้ยังรอให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติจัดตั้งกองทุน แต่คาดว่าจะสามารถเสนอขายกับนักลงทุนภายเดือน ก.ย.นี้ 
ทั้งนี้ มี บลจ.หลายรายอยู่ในขั้นตอนการจัดตั้งกองทุนอีทีเอฟลงทุนทองคำในประเทศ
นายวศิน วัฒนวรกิจกุล กรรมการ ผู้จัดการ บลจ.บัวหลวง กล่าวว่า กองทุน BCHAY แตกต่างจากกองทุนทองคำที่มีอยู่ในปัจจุบัน ซึ่งส่วนใหญ่ลงทุนในหน่วยลงทุนของ กองทุนในต่างประเทศ ขณะที่กองทุน BCHAY จะลงทุนและถือครองทองคำแท่งในประเทศที่มีความบริสุทธิ์ไม่น้อยกว่า 96.5% 
“อีทีเอฟทองคำในประเทศจะรู้ราคาทันที และซื้อขายได้ในตลาดหลักทรัพย์ ซึ่งคาดว่าจะได้รับความสนใจจากนักลงทุนที่มีความคุ้นเคยกับการซื้อขายทองคำจากร้านทอง นอกจากนี้ก็พยายามจะทำให้นักลงทุนมีต้นทุนต่ำที่สุด” นายวศิน กล่าว
ทั้งนี้ กองทุนบัวหลวงเชโกลด์อีทีเอฟร่วมมือกับผู้ค้าทองรายใหญ่ของประเทศ 4 ราย ได้แก่ บริษัท ห้างขายทองจินฮั้วเฮง บริษัท ฮั่วเซ่งเฮง คอมโมดิทัซ บริษัท ออสสิริส และบริษัท วายแอลจี บูลเลี่ยน อินเตอร์เนชั่นแนล โดยผู้ค้าทองจะทำหน้าที่ผู้ดูแลสภาพคล่องและผู้ร่วมค้าหน่วย
นายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส กล่าวว่า การลงทุนทองคำในช่วงนี้ต้องจับตาแนวทางการแก้ปัญหาการขาดดุลของสหรัฐ ที่หากมีการประกาศมาตรการในการแก้ปัญหาที่เป็นบวกต่อเศรษฐกิจสหรัฐ จะทำให้ราคาทองปรับลดลงได้ถึง 100 เหรียญสหรัฐ แต่จะมีแนวรับที่ 1,480 เหรียญสหรัฐ/ ออนซ์
“นักลงทุนที่ยังไม่ได้ลงทุนทองคำให้รอดูสถานการณ์ไปก่อน แต่หากมีอยู่ควรจะขายทำกำไรออกไปก่อน” นายบุญเลิศ กล่าว
นางพวรรณ์ นววัฒนทรัพย์ รองประธานกรรมการบริหาร บริษัท วายแอลจี บูลเลี่ยน อินเตอร์เนชั่นแนล กล่าวว่า หากสหรัฐขยายเพดานหนี้สาธารณะจะเป็นจังหวะในการเข้าซื้อทองคำ เพราะเชื่อว่า ราคาจะปรับลดลงในช่วงสั้นๆ เท่านั้น